Det forhold, at der foreligger en enkelt økonomisk enhed mellem en eksporterende producent fra et tredjeland og den enhed, der har ansvaret for importtransaktioner og det første salg i Unionen af producentens varer, er ikke til hinder for en anvendelse af artikel 2, stk. 9, i forordning nr. 1225/2009 om beskyttelse mod dumpingimport fra lande, der ikke er medlemmer af Det Europæiske Fællesskab, ved fastsættelsen af en realistisk eksportpris, frit Unionens grænse, tværtimod. En sådan situation svarer nemlig til tilfældet med den tættest mulige forbindelse mellem eksportør og importør, en forbindelse, der i henhold til denne bestemmelse begrunder en beregning af en eksportpris, frit Unionens grænse, på grundlag af prisen for det første videresalg til en uafhængig køber på dens medlemsstaters område ved at anvende de justeringer, der er fastsat i den pågældende bestemmelses andet og tredje afsnit.

I en situation, hvor der foreligger en forretningsmæssig forbindelse mellem eksportøren og importøren, påhviler det den interesserede part, som påtænker at anfægte omfanget af de justeringer, der blev foretaget på grundlag af artikel 2, stk. 9, i forordning nr. 1225/2009 om beskyttelse mod dumpingimport fra lande, der ikke er medlemmer af Det Europæiske Fællesskab med den begrundelse, at de justeringer, der er foretaget for salgs-, administrations- og generalomkostninger i Unionen, er for omfattende, selv at fremlægge konkrete beviser og beregninger, der kan støtte hans påstande og navnlig den alternative sats for omsætning, som han foreslår skal repræsentere den del af disse udgifter, som han finder passende. Dette er særligt relevant, såfremt den berørte part gør gældende, at Kommissionen kun har de samlede oplysninger til rådighed, som ikke kun omfatter de transaktioner, der gennemføres efter passagen af Unionens grænse og det første videresalg til en uafhængig køber på dens medlemsstaters område, men også de transaktioner, som gennemføres inden passagen af den pågældende grænse.

Inden for rammerne af beregningen af eksportprisen i henhold til artikel 2, stk. 9, i forordning nr. 1225/2009 om beskyttelse mod dumpingimport fra lande, der ikke er medlemmer af Det Europæiske Fællesskab, og inden for rammerne af de justeringer, der kan foretages for at kunne lave en rimelig sammenligning med den normale værdi i henhold til samme forordnings artikel 2, stk. 10, kan salgs- administrations- og generalomkostningerne samt en fortjenstmargen for den aktivitet, der udøves af importøren af de omhandlede varer i Unionen, fradrages i prisen for deres første videresalg til en uafhængig køber på medlemsstaternes område ved beregningen af en realistisk eksportpris, såfremt importen varetages af producentens selvstændige juridiske enhed, men som udgør en enkelt økonomisk enhed sammen med producenten.

Inden for rammerne af anvendelsen af artikel 11, stk. 10, i forordning nr. 1225/2009 om beskyttelse mod dumpingimport fra lande, der ikke er medlemmer af Det Europæiske Fællesskab, særligt vedrørende spørgsmålet, om antidumpingtolden skal fradrages i prisen for det første videresalg til en uafhængig køber i Unionen ved beregningen af eksportprisen, kan de samme principper som dem, der er blevet fastslået inden for rammerne af anvendelsen af samme forordnings artikel 11, stk. 9, anvendes. I disse forskellige tilfælde er der nemlig tale om at sikre, at analysen ved sammenligningen af komplekse situationer på det økonomiske område er pålidelige med henblik på ikke kun at begrunde de foranstaltninger, der er vedtaget i henhold til antidumpinglovgivningen, men også at sikre overholdelse af det almindelige EU-retlige ligebehandlingsprincip for de erhvervsdrivende, der kan være genstand for sådanne foranstaltninger.

I denne forbindelse udgør en væsentlig udvikling i de produktionsomkostninger, der er genstand for en udløbsundersøgelse, mellem perioden for den oprindelige undersøgelse eller en periode for en interimsundersøgelse og perioden for en udløbsundersøgelse en ændret omstændighed, der i givet fald kan begrunde en ændring af metoden ved beregningen af eksportprisen efter indførelsen af antidumpingtold på den pågældende vare, som opfylder formålet nævnt ovenfor. En sikring af, at den økonomiske analyse er pålidelig ved sammenligningen af situationen mellem de to perioder, begrunder i princippet en anvendelse af den samme metode, medmindre de relevante parametre har ændret sig tilstrækkeligt til, at anvendelsen af den tidligere anvendte metode er uegnet til at levere et pålideligt resultat, i det foreliggende tilfælde med henblik på at bedømme, om antidumpingtolden korrekt afspejles i videresalgspriserne eller de efterfølgende salgspriser i Unionen eller ej. En stigning i videresalgspriserne i Unionen, selv en betydelig stigning, såfremt produktionsomkostningerne er steget betydeligt mellem de to sammenlignede perioder, er ikke nødvendigvis en garanti for, at antidumpingtolden er korrekt afspejlet, dvs. fuldt ud afspejlet, i fastsættelsen af disse priser. Produktionsomkostningerne kan være steget mere end priserne. I dette tilfælde afspejler de berørte ikke korrekt dumpingtolden i priserne, henset til udviklingen i deres produktionsomkostninger, selv ikke såfremt de nye priser er højere end niveauet for de tidligere priser forhøjet med antidumpingtold.

(jf. præmis 62 og 63)